የዳሸን ቢራ ቦርድ ዋና ሥራ አስፈጻሚውን አሰናበተ
አዲስ አበባ፤ ጥቅምት 6/2006 (ዋኢማ) – የዳሸን ቢራ አክሲዮን ኩባንያ ሥራ አመራር ቦርድ የፋብሪካው ዋና ሥራ አስፈጻሚ እንግሊዛዊውን ስቲቭ ዊልከንሰን ከሥነ ምግባር ጋር በተያያዘ ችግር አሰናበተ፡፡ቦርዱ ላለፉት ስምንት ወራት የቢራ ፋብሪካው ዋና ሥራ አስፈጻሚ የሆኑትን ስቲቭ ዊልከንሰን እንዲባረሩ ውሳኔ ያሳለፈው፣ ከአንድ ከፍተኛ ኃላፊ በማይጠበቁ የሥነ ምግባር ችግሮች ምክንያት መሆኑን ምንጮች ገልጸዋል፡፡እንደ ምንጮች ከሆነ ሥራ አስፈጻሚው ጠጥቶ በማሽከርከር፣ ለትራፊክ ፖሊሶች ክብር ባለመስጠትና በመሳሰሉ የግል ሰብዕና ችግሮች ምክንያት ቦርዱ ትዕግሥት በማጣቱ እንዲባረሩ ውሳኔ ማሳለፉ ታውቋል፡፡በአሁኑ ወቅት አቶ መክብብ ዓለሙ የዳሸን ቢራ ፋብሪካ ተጠባባቂ ዋና ሥራ አስፈጻሚ ሆነው እንዲሠሩ ተመድበዋል፡፡ አቶ መክብብ ይህንን ጉዳይ ለሪፖርተር አረጋግጠው፣ ዋና ሥራ አስፈጻሚው እንዲሰናበቱ የተደረገው በቅድሚያ ቦርዱ ከሥራቸው አግዷቸው ከቆየ በኋላ በድጋሚ በጉዳዩ ላይ ተወያይቶ እንዲባረሩ ወስኗል ብለዋል፡፡ዳሸን ቢራ በሰሜን ምዕራብ አዲስ አበባ 750 ኪሎ ሜትር ርቀት ላይ ከምትገኘው ጥንታዊቷ የጐንደር ከተማ አሥር ኪሎ ሜትር ወጣ ብሎ ሲገኝ፣ በዓመት 750 ሺሕ ሔክቶ ሊትር ቢራ የማምረት አቅም ያለው ፋብሪካ ባለቤት ነው፡፡በአሁኑ ወቅት የቢራ ፋብሪካውን በይበልጥ በማስፋፋት ከአዲስ አበባ 130 ኪሎ ሜትር ርቀት ላይ በምትገኘው ደብረ ብርሃን ከተማ ሁለተኛውን የቢራ ፋብሪካ ግንባታ ጀምሯል፡፡ ይህ ፕሮጀክት 900 ሚሊዮን ብር የሚፈጅ በመሆኑ ግንባታውን የሚያካሂደው ከእንግሊዙ ዱኤት ግሩፕ ጋር ባደረገው የሽርክና ስምምነት ነው፡፡አሁን በመገንባት ላይ የሚገኘው የደብረ ብርሃን ቢራ ፋብሪካ 219 ሺሕ ሔክቶ ሊትር ቢራ የማምረት አቅም ይኖረዋል ተብሏል፡፡ የደብረ ብርሃን ፋብሪካ ግንባታ ሲጠናቀቅ የዳሸን ቢራ አጠቃላይ የማምረት አቅሙ አንድ ሚሊዮን ሔክቶ ሊትር ቢራ እንደሚጠጋ መረጃዎች ያመለክታሉ፡፡አቶ መክብብ ለሪፖተር እንደገለጹት፣ የደብረ ብርሃን ቢራ ፋብሪካ ግንባታ በመካሄድ ላይ የሚገኝ ሲሆን፣ በሚቀጥለው ዓመት ጥቅምት ወር ምርት ይጀምራል፡፡የእንግሊዝ የአሴት አስተዳደር የሆነው ዱኤት ግሩፕና ቫሰር ግሎባል የተሰኘው ሌላኛው የእንግሊዝ ኩባንያ 90 ሚሊዮን ዶላር ፈሰስ በማድረግ የዳሸን ቢራ ፋብሪካ ባለድርሻዎች ሆነዋል፡፡ከዳሸን ቢራ ፋብሪካ የተባረሩት ስቲቭ ዊልከንሰን ቀደም ሲል ሳብ ሚለር፣ ሚለር ቢራ ኩባንያ፣ ጊነስ ጋና ሊትድ ውስጥ እንደሠሩ ከሊንክደን ሶሻል ሚዲያ የተገኘው ታሪካቸው ያስረዳል፡፡ አቶ መክብብ ሰውየው ከጋና የተባረሩት በዚሁ አመላቸው ነው ሲሉ አክለዋል፡፡አሁን ከተሰናበቱት ዋና ሥራ አስፈጻሚ በፊት የነበሩት የዳሸን ቢራ ዋና ሥራ አስፈጻሚ አቶ ብርሃኑ አድማሱ በፈጸሙት የሙስና ወንጀል የ18 ዓመት እስራት ተፈርዶባቸው ማረሚያ ቤት ይገኛሉ፡፡ (ሪፖርተር)